પુરાતન કાળથી ઇજીપ્તવાસીઓ અને બેબિલોનિયાના રહેવાસીઓને ગંધક (સલ્ફર) નો પરિચય થયેલો જેનો ઉલ્લેખ બાઇબલમાં છે. ધૂમદાનના (fumigation) કાર્યમાં તે વપરાતો એવું હોમરે ઇ.સ. પૂર્વે 900 માં જણાવ્યું છે. કીમિયાગર તેને દાહ્ય પદાર્થના એક ઘટક તરીકે તેમ જ ધાતુના ઘટક તરીકે માનતા હતા. આ નામની ઉત્પતિ સંસ્કૃત શબ્દ “શુલ્વારિ” ઉપરથી પડ્યું છે એમ માનવામાં આવે છે, કારણ કે, તેને તાંબાનો વેરી ગણવામાં આવતો હતો. ભારતીય ઔષધિય વિદ્યામાં તેને એક અગત્યના રસદ્રવ્ય તરીકે સ્વીકારવામાં આવેલ છે.